ไฟแนนว์ทูเดย์
...ตลอดสัปดาห์ที่ผ่านมา น่าเป็นช่วงเวลาแห่งความโกลาหลของเอสเอ็มอีแบงก์ ที่มีข่าวหนี้เสียสูงลิ่วจนอาจต้องนำมาควบรวมกับแบงก์ออมสิน ขณะที่ธนาคารอิสลามแห่งประเทศไทย (ไอแบงก์) ก็มีข่าวหนี้เสียพุ่งจนหลายคนจับตาว่าจะย้อนรอยแบงก์บีบีซีหรือไม่
15 ก.พ. 2556

...ตลอดสัปดาห์ที่ผ่านมา น่าเป็นช่วงเวลาแห่งความโกลาหลของเอสเอ็มอีแบงก์ ที่มีข่าวหนี้เสียสูงลิ่วจนอาจต้องนำมาควบรวมกับแบงก์ออมสิน ขณะที่ธนาคารอิสลามแห่งประเทศไทย (ไอแบงก์) ก็มีข่าวหนี้เสียพุ่งจนหลายคนจับตาว่าจะย้อนรอยแบงก์บีบีซีหรือไม่ 
...ยังไม่ทันจะเดินหน้าสหภาพพนักงานธนาคารออมสิน ก็ร้องฮึ่มจะยื่นเรื่องคัดค้านหากให้มีการควบเอสเอ็มอีแบงก์ที่มีหนี้เน่าเกือบ 4 หมื่นล้านบาท ล่าสุดกระทรวงการคลังยังใจดีให้เดินหน้าตามแผนฟื้นฟูไปก่อน
...ส่วนเรื่องแนวคิดจะขายหนี้เน่านั้น หากขายจริงน่าจะขาดทุนไม่น้อยกว่า 1 หมื่นล้านบาท คงไม่ใช่ทางออกที่น่าสนในชั่วโมงนี้ เพราะกระทรวงการคลังเก็บใช่ว่าจะมีเงิน
...แม้ว่าจะมีผู้สมัครเข้าชิงเอ็มดีธนาคารอาคารสงเคราะห์ (ธอส.) หลายคน แต่ อังคณา ปิลันธน์โอวาท ไชยมนัส รองกรรมการผู้จัดการ ธอส. ก็ยังเป็นตัวเก็งเต็งหนึ่ง เพราะได้รับแรงหนุนจากมือที่มองไม่เห็น ขณะที่ เสี่ยออดธัชพล กาญจนกูล รองผู้อำนวยการอาวุโส ธนาคารออมสิน ที่ขอท้าชิงเก้าอี้ไปทั่ว ก็ไม่หวั่นเพราะมั่นใจในไอเดียที่จะนำเสนอ 
...วานซืนนายเซเว่นคนข้างๆ ภูคานำเสนอเรื่องที่ซุบซิบกันถึงการประมูลจัดซื้อจัดจ้างโครงการป้ายอิเล็กทรอนิกส์ของ ธ.ก.ส. ว่ามีคนอ้างตัวเป็นหน้าห้องรัฐมนตรีเรียกหัวคิวถึง 30% ทำให้โครงการที่เดิมต้องใช้เงิน 70 ล้านบาท กลับบานทะโร่เพิ่มเป็น 100 ล้านบาท วานนี้ สุพจน์ เอี้ยวฉาย ผู้ช่วยผู้จัดการ และ อดุลย์ กาญจนวัฒน์ รองผู้จัดการ ทำการแทนผู้จัดการ ธ.ก.ส. ร่อนหนังสือชี้แจงมาว่า ไม่มีการเรียกเก็บหัวคิว โครงการจอประชาสัมพันธ์ประเภทดิจิตอล 
เดิมทีคณะทำงานกำหนดจุดติดตั้งเฉพาะที่สาขา 1,000 จุด ใช้งบลงทุน 70 ล้านบาท ซึ่งเป็นราคาที่ไม่ได้รวมค่าบำรุงรักษา ต่อมามีการขยายสาขาเพิ่มเติม ทำให้ติดตั้งระบบดังกล่าวเพิ่มเป็น 1,250 จุด วงเงิน 87.25 ล้านบาท และค่าบำรุงรักษาระบบในเวลา 3 ปี อีก 20.94 ล้านบาท รวมทั้งสิ้น 108.19 ล้านบาท วันที่ 28 ม.ค.ที่ผ่านมา คณะกรรมการ ธ.ก.ส.ได้พิจารณาเห็นชอบแล้วในราคาที่เสนอ เพราะเมื่อเปรียบเทียบกับสถาบันการเงินอื่นที่ติดตั้งแล้ว เป็นราคาที่เหมาะสม ที่สำคัญยังต้องผ่านกระบวนการจัดซื้อจัดจ้างอีกหลายขั้นตอน และทุกขั้นตอนจะมีการตรวจสอบอย่างโปร่งใส